મેં કહ્યું એમ મુંબઈ નામની નદીમાં આ પથ્થર જેટલો મુંબઈના પાણીથી ઘડાયો એટલો જ મુંબઈના મિત્રોથી પણ ઘડાયો. આ મિત્રોમાંના કેટલાક વડીલ હતા. કેટલાક લગભગ સમવયસ્ક. એ દિવસો દરમિયાન હું લગભગ દર મહિને વડોદરા જતો. સુરેશ જોષીને મળતો. એક વાર હું ગયો ત્યારે સુરેશભાઈએ મને એક ચિઠ્ઠી લખી આપી. નવીન ચૌહાણ- ‘લોકસત્તા’ના તંત્રીને નામ. ત્યારે સુરેશભાઈ ‘લોકસત્તા’મા અઠવાડિક કોલમ લખતા. ચિઠ્ઠીમાં લખેલું: આ ચિઠ્ઠી લઈને આવનાર બાબુભાઈ મારા વિદ્યાર્થી છે. એમને નોકરીની જરૂર છે. જો તમારે ત્યાં કોઈક જગ્યા હોય તો વિચારવા વિનંતી. સુરેશભાઈએ કહેલું: હવે મુંબઈમાં રહેવાને બદલે વડોદરા પાછા આવતા રહો. કોઈક છાપામાં નોકરી મળી જશે. તમારો ‘ગુજરાત સમાચાર’નો અનુભવ કામ લાગશે.